Veslárová, Veronika, poslankyňa NR SR (2024-06-21):
Ďakujem za slovo. Pán predsedajúci, vážené kolegyne, vážení kolegovia, určite to poznáte, taký klasický deň a vy si potrebujete úradne osvedčiť listinu pre nejaký ďalší administratívny úkon. Dostavíte sa na úrad a pokiaľ máte šťastie, tak do pár minút môžete odísť s vybavenou vecou. Pre zdravotne znevýhodnených a seniorov to tak veľakrát nefunguje. Prečo? Pretože nie každého zdravotný stav dovoľuje navštíviť úradnú miestnosť za účelom osvedčovania listín a osvedčovania podpisov na listinách. Preto sme s kolegyňou Janou Hanuliakovou podali návrh zákona. Jeho cieľom je zaviesť povinnosť pre samosprávu v prípadoch, ak ide o osvedčovanie listín fyzickej osoby, ktorej zdravotný stav nedovoľuje dostaviť sa do úradnej miestnosti, vykonať osvedčenie v mieste trvalého pobytu alebo prechodného pobytu tejto osoby alebo na inom vhodnom mieste. V súčasnosti je daná vec pre samosprávy len možnosťou, ale my chceme, aby bola povinnosťou. Chceme uľahčiť prístup osobám so zdravotným znevýhodnením k osvedčovaniu listín a podpisov na listinách tak, aby ich zdravotný stav nepredstavoval obmedzenie alebo znemožnenie výkonu tohto aktu. Tisícky kilometrov, toľko som od začiatku tohto roku prejazdila po celom Slovensku. Nie, nemám obsesiu v prevážaní sa autom a výletovaní. Toľko kilometrov som však precestovala pre iniciatívu monitorovania bezbariérovosti slovenských miest. Od Bratislavy po Prešov. Pri týchto návštevách som sa stretla s množstvom bariér pre osoby s obmedzenou schopnosťou pohybu. Hovorím však aj o bariérach na mestských úradoch, úradoch práce, poštách či iných administratívnych budovách dennej potreby, ktoré by mali byť prístupné bez problémov pre všetkých. Nanešťastie však nie sú. Schody, rampy v zlom stave, sklon, chýbajúci schodolez, nefunkčný výťah či bezbariérový prístup len do určitej časti. Ako chceme, aby slovenskí občania zvládali byrokratickú záťaž, keď pre nich nedokážeme vytvoriť a zabezpečiť ani vhodné podmienky pre ich každodenný pohyb a vôbec samotné dostavenie sa na miesto? Zabezpečme týmto návrhom zákona rovnaký prístup k verejným službám a dodržujme tak univerzálny dokument dodržiavania práva osôb so zdravotným znevýhodnením, ku ktorému sa Slovenská republika v roku 2010 zaviazala, dohovor o právach osôb so zdravotným postihnutím. V minulosti sa bežne stávalo, že samosprávy mali dobrovoľne vyčlenený jeden deň v týždni na takéto overovanie mimo úradov. Dnes už to také bežné nie je. Trpia tým najmä osoby, ktoré sa v dôsledku nepriaznivého zdravotného stavu nemôžu dostaviť na úrad osvedčiť svoj podpis, napríklad seniori a zdravotne znevýhodnení, a potrebujú si vybaviť nejakú sociálnu službu, kde je potrebné okrem iného ku žiadosti doložiť aj vyhlásenie o majetku fyzickej osoby na účely platenia úhrady na sociálnu službu, kde je potrebné mať podpis overený na matrike alebo notárom. Toto tlačivo je potrebné osvedčiť a je prílohou ku žiadosti o opatrovateľskú službu v domácnosti, dovoz obedov, ale aj o pobytové služby. V prípade, že si potrebuje žiadateľ vybaviť príspevok na kompenzáciu ťažkého zdravotného postihnutia a jeho zdravotný stav mu nedovoľuje dostaviť sa na úrad práce, sociálnych vecí a rodiny podpísať žiadosť o príspevok, môže splnomocniť niekoho iného, ale aj táto plná moc musí byť osvedčená. Tieto peňažné príspevky a sociálne služby dopomôžu k nezávislému spôsobu života a začleneniu do spoločnosti, o čom hovorí aj čl. 19 dohovoru o právach osôb so zdravotným postihnutím. Preto prosím o podporu tohto zákona. Ďakujem.